Diari Oficial de la Generalitat Valenciana


Sumari del DOGV 2950, del 12-03-1997 (1997/805311)

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament l'homologació del sector I-9 i diverses modificacions puntuals.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/805311


Data del document
:   19-12-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 19 de desembre de 1996, de la Comissió Territorial d'Urbanisme de València, pel qual s'aprova definitivament l'homologació del sector I-9 i diverses modificacions puntuals.
  
La Comissió Territorial d'Urbanisme de València, en la sessió celebrada el 19 de desembre de 1996, va adoptar l'acord següent:
  
Vist l'expedient tramés per l'Ajuntament de la Pobla de Vallbona, relatiu a l'homologació del sector I-9 i diverses modificacions puntuals, i de conformitat amb els següents
  
  
Antecedents de fet
  
  
Primer
  
El projecte es va sotmetre a informació pública per mitjà de l'acord del Plenari de l'Ajuntament, en la sessió del dia 23 d'agost de 1996 i, després del període d'informació pública pertinent, en el qual no s'hi van presentar al·legacions en contra, el mateix òrgan el va aprovar provisionalment el 28 d'octubre de 1996.
  
  
Segon
  
El projecte consta de memòria justificativa, plànols d'ordenació i document de refosa escrit i planimètric. S'han presentat tres còpies del projecte diligenciades com cal.
  
  
Tercer
  
Les cinc modificacions puntuals que, junt a l'homologació, es tramiten ara van formar part d'un expedient anterior sobre diverses modificacions del PGOU de la Pobla de Vallbona.
  
La Comissió Territorial d'Urbanisme de València, en la sessió de 12 de juny de 1996, va acordar denegar aquestes cinc modificacions, atesa la incidència sobre l'ordenació de la zona, i va requerir que s'homologara el sector.
  
  
Quart
  
La Pobla de Vallbona té un Pla General d'Ordenació Urbana, aprovat definitivament per la Comissió Territorial d'Urbanisme de València, en la sessió del dia 31 de gener de 1995.
  
  
La classificació del sector I-9 com a sòl urbanitzable programat, va ser conseqüència d'un conveni entre un promotor, propietari dels terreny, i l'ajuntament. En aquest document es van fixar una sèrie de condicions: ús global residencial i nombre màxim d'habitatges no superior a cent. El promotor es va comprometre a fer una aportació dinerària a l'ajuntament per tal d'atendre les càrregues extraordinàries derivades de la prestació de serveis municipals al sector.
  
  
Cinquè
  
La finalitat del projecte és l'homologació del sector I-9 de SUP, el qual està situat al nord del terme municipal, ocupa una superfície de 235.515 m2 i està disposat de manera discontínua en dues àrees separades per una zona de sòl urbà.
  
Juntament amb l'homologació es proposen les modificacions puntuals següents del PGOU:
  
\* Modificació núm. 20. El PGOU adscriu a aquest sector l'execució de dos trams del sistema general viari identificat com a "45-11", sistema desvinculat formalment i funcionalment del desenvolupament d'aquest sector.
  
La correcció que es proposa consisteix a substituir la menció al sistema general "45-11" pel "45-4", ja que és aquest el que connecta el nucli urbà amb els accessos principals del sector.
  
\* Modificació núm. 21. Es corregeix una errada que hi ha en la memòria del pla, ja que es computen 623 habitatges en aquest sector, en lloc dels 100 que establien tant les normes com el conveni esmentat. Es calcula i s'incrementa l'estàndard de zona verda del Pla, que passa de 5,27 metres quadrats per habitant a 5,39 metres quadrats per habitant.
  
\* Modificació núm. 22. S'exclou de l'àmbit del sector una parcel·la de 1,37 hectàrees, inclosa per error en el conveni esmentat, ja que no era propietat del promotor.
  
\* Modificació núm. 26. Comporta incrementar la densitat d'habitatges permesos en el sector, que passen dels 100 inicials (4,24 habitatges per hectàrea) a 300 (12,73 habitatges per hectàrea), encara que sense alterar el coeficient d'edificabilitat bruta del sector, fixat pel Pla en 0,20 m2/m2. Es justifica aquesta modificació en la inviabilitat econòmica de l'actuació.
  
Aquesta modificació té la causa en un nou conveni promotor-ajuntament amb una nova contraprestació econòmica a favor d'aquest.
  
A causa de l'increment de població que comporta, i atès l'estàndard de zona verda que resulta del Pla, es reserva una parcel·la de 3.100 m2 de zona verda -sistema general al nord del sector.
  
\* Modificació núm. 27. Es proposa el traçat d'un nou vial en el límit sud del sector a fi de millorar l'articulació formal i funcional entre les dues àrees, que afecta la zona intermèdia de sòl urbà extensiu.
  
  
Sisè
  
Les determinacions fonamentals del document d'homologació són les següents:
  
\* Sectorització
  
Es manté la delimitació del sector tal com estava definida en el PGOU. La delimitació del sector és la següent:
  
Al nord: sistema general viari "47-1" (carrerada de Llíria a Bétera) i sòl urbà.
  
Al sud: sistema general viari "45-10" (antic camí Llíria Bétera), sòl urbà i viari introduït a través de la modificació núm. 27.
  
  
A l'est: sòl urbà i sòl no urbanitzable.
  
A l'oest: sòl no urbanitzable.
  
\* Xarxa primària
  
- Viària: es reconeix el caràcter estructural dels sistemes generals de comunicació i espais lliures definits en el PGOU, encara que dins d'aquest sector no n'estiga inclòs cap.
  
S'incorporen a aquesta xarxa els trams A i B del sistema general viari "45-4" adscrits a l'execució del sector.
  
Respecte del vial nord-sud que el PGOU dibuixa en aquest sector, s'entén més com "una referència formal, indicativa per a la concreció de l'ordenació detallada" que com a element estructural. En aquest sentit no s'identifica com a element estructural, tenint en compte a més que la seua incorporació a aquesta xarxa, juntament amb altres elements semblants dibuixats pel PGOU en altres sectors, alterarien a la baixa l'aprofitament tipus de l'àrea de repartiment on es troba el sector.
  
- Dotacions. S'inclou el parc públic plantejat com a compensació a l'increment d'habitatges.
  
- Infrastructures. S'hi inclouen els sistemes generals d'evacuació d'aigües "72-42 Y" i "74-3 R" adscrits al desenvolupament del sector.
  
  
Setè
  
La comissió informativa de la Comissió Territorial d'Urbanisme de València, en la sessió del dia 13 de desembre de 1996, va emetre un informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
  
Fonaments de dret
  
  
Primer
  
No hi ha inconvenients urbanístics per a l'aprovació de les modificacions plantejades. L'increment d'habitatges que comporta la modificació núm. 26 no pareix que altere els criteris d'ordenació del PGOU, que estableixen una densitat màxima de 25 habitatges per hectàrea per a sectors semblants.
  
  
Segon
  
La comissió informativa, en la sessió de 13 de desembre de 1996, va considerar, respecte de la delimitació del sector, que s'havia de justificar el compliment dels criteris establerts en l'article 20 de la LRAU en relació amb els límits est i oest.
  
Posteriorment, s'ha aportat el plànol cadastral on es justifica que una gran part d'aquesta delimitació coincideix amb camins rurals i s'ha considerat complert el requeriment esmentat.
  
Tercer
  
Respecte del vial nord-sud dibuixat en el sector pel PGOU, es considera que, per l'efecte estructurant en el desenvolupament d'aquest, s'ha d'incorporar a la xarxa primària o estructural, d'acord amb el que estableix l'article 17.2.c de la LRAU; si bé es considera que, atès que es tracta d'un vial de servei quasi exclusiu d'aquest sector, i de conformitat amb el que especifica l'article 22.1 d'aquest text legal, l'adscripció a la xarxa primària no implicaria tornar a calcular l'aprofitament tipus.
  
En aquest sentit, s'haurà de presentar el plànol en què s'identifique com a element de la xarxa primària, tant el vial esmentat, com els sistemes generals viaris que constitueixen els accessos principals del sector.
  
  
Quart
  
S'incorpora a la documentació gràfica del projecte d'homologació el vial proposat a través de la modificació núm. 27.
  
  
  
Cinquè
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals, i de les seues modificacions, de municipis de menys de 50.000 habitants, de conformitat amb el que disposa l'article 38.3 de la Llei Reguladora de l'Activitat Urbanística, en relació amb l'article 10.A per remissió de l'article 9.1 ambdós del Decret 77/1996, de 16 d'abril del Govern Valencià, pel que s'aprova el Reglament dels Òrgans Urbanístics de la Generalitat Valenciana.
  
  
A la vista de tot això, la Comissió Territorial d'Urbanisme de València, en la sessió celebrada el 19 de desembre de 1996, acorda:
  
  
Aprovar definitivament l'homologació del sector I-9 de la Pobla de Vallbona i les modificacions puntuals i exigir l'adscripció a la xarxa primària o estructural del sector del vial nord-sud dibuixat pel Pla General d'Ordenació Urbana en aquest.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.
  
Tot això, sense perjudici que es puga interposar qualsevol altre recurs que es considere pertinent.
  
  
València, 19 de desembre de 1996.- El secretari de la Comissió Territorial d'Urbanisme: José Manuel Palau Navarro.